Kuva: Essi Puuri

Oulun käräjäoikeus on antanut tuomionsa laajaa irakilaisten maahantuloa koskevasta jutusta. Se katsoo, että neljä henkilöä on syyllistynyt törkeän laittoman maahantulon järjestämiseen syksyllä 2015.

Käräjäoikeus on tuominnut Ritvan Mohammad Sudikin neljäksi vuodeksi kolmeksi kuukaudeksi ehdottomaan vankeuteen.

Adnan Hamid Mohammed sai saman mittaisen vankeustuomion. Häntä syytettiin myös kahdesta törkeästä petoksesta, mutta syytteet hylättiin.

Karwan Salman Najim on saanut kolmen vuoden vankeustuomion. Oikeus katsoo, että hän on syyllistynyt törkeän laittoman maahantulon järjestämisen lisäksi törkeään petokseen.

Ahmed Ali Shaho puolestaan sai kaksi vuotta ja seitsemän kuukautta vankeutta. Häntä syytettiin myös avunannosta törkeään petokseen, mutta syyte hylättiin.

Oikeus hylkäsi myös kahta muuta henkilöä vastaan nostetut syytteet törkeän laittoman maahantulon järjestämisestä. Kolmannen syytetyn osalta syyttäjä luopui syytteestä, joten se jätettiin sillensä.

Käräjäoikeus määräsi tuomitut menettämään valtiolle rikoksen tuottamana taloudellisena hyötynä runsaat 122 000 euroa.

Pikkulapsi kuoli matkalla

Tuomion mukaan tuomitut olivat osa kansainvälistä ja järjestäytynyttä rikollisryhmää, joka toi Suomeen laittomasti 29 irakilaista neljässä eri ryhmässä syksyllä 2015. Ryhmä toimi suunnitelmallisesti, organisoidusti ja sen jäsenillä oli kullakin tietty tehtävänsä ihmisten laittoman maahantulon järjestämisessä.

Irakilaiset kuljetettiin Turkista meriteitse Kreikkaan, mistä matka jatkui pääsääntöisesti Makedonian kautta Serbiaan, Unkariin, Itävaltaan, Saksaan, Tanskaan ja Ruotsin kautta Suomeen. Saapujilla ei ollut maahantuloon vaadittavia passeja, muita matkustusasiakirjoja, viisumeita tai oleskelulupaa.

Käräjäoikeuden mukaan Turkin ja Kreikan välinen merimatka tehtiin veneillä, joista osan kunto ja merikelpoisuus eivät ole olleet kuljetuksiin riittävät. Ne oli kuormattu vaarallisesti ja osa matkustajista joutui hengenvaaraan. Kaksi veneistä upposi kesken matkan, ihmiset joutuivat veden varaan, alle 2-vuotias lapsi kuoli ja toinen lapsi oli vaarassa menehtyä.

–Laittoman maahantulon järjestämisessä on törkeällä huolimattomuudella aiheutettu toiselle hengenvaarallinen tila sekä erityisen tuntuvaa kärsimystä ja rikos on tehty osana järjestäytyneen rikollisryhmän toimintaa, oikeus toteaa.

Suomeen saapuneet irakilaiset hakivat turvapaikkaa Tornion järjestelykeskuksesta. Tuomion mukaan heidän oli käsketty kertoa Suomen viranomaisille virheellistä tietoa esimerkiksi lähtöpaikastaan. Kukin oli maksanut organisaatiolle maahan pääsystä noin 4000–8000 Yhdysvaltain dollaria. Osa möi autonsa tai talonsa voidakseen maksaa matkahinnan.